**Tuimaleali‘ifano Va‘aleto‘a Sualauvi II** (s. 29. huhtikuuta 1947) on samoalainen päällikkö ja poliitikko, joka on vuodesta 2017 lähtien toiminut maansa valtionpäämiehenä virkanimikkeellä O le Ao o le Malo.

Tausta ja yksityiselämä
-----------------------

Vuonna 1947 syntynyt Sualauvi II on siviiliammatiltaan juristi. Hän suoritti Australian kansallisessa yliopistossa josta oikeustieteen kandidaatin tutkinnon. Sittemmin hän on myös saanut diplomin Samoalta Maluan teologisesta koulusta. Opintojensa jälkeen Sualauvi on työskennellyt alakoulun opettajana, poliisitarkastajana, syyttäjänä Samoan korkeimmassa oikeudessa ja puolustusasianajajana. Vuodesta 1977 lähtien hänellä on ollut Tama Aiga -päällikkötitteli.

Sualauvi II:n puoliso on Masiofo Faʻamausili Leinafo, joka on myös valmistunut Maluan teologisesta koulusta. Sualauvi II on 
aktiivinen Samoan Punaisen Ristin ja Samoan Lions Clubin toiminnassa. Uskonnolliselta vakaumukseltaan Sualauvi on kongregationalisti ja toimii seurakuntansa, Congregational Christian Church of Samoa, maallikkosaarnaajana.

Poliittinen ura
---------------

Vuonna 2001 Sualauvi II ilmoitti asettuvansa ehdolle parlamenttivaaleissa sitoutumattomana ehdokkaana. Hän pyrki saamaan Falelatain kyläneuvoston tuen vedoten mm. matai-titteliinsä. Kyläneuvosto päätyi kuitenkin tukemaan Sualauvin vastaehdokasta, Misa Telefoni Retzlaffia, koska katsoivat sitoutumattoman Sualauvin vaikutusmahdollisuuksien olevan vähäiset, mikäli tämä tulisi valituksi. Kyläneuvosto pyysi Sualauvia luopumaan ehdokkuudestaan, mutta tämä kieltäyi ja näin ollen osapuolten välille syntyi kitkaa. Hävittyään vaalit Sualauville oli kertynyt 200 000 WS$*selvennä* edestä velkaa. Erimielisyydet kyläneuvoston kanssa johtivat siihen, että Sualauvi ja muutama häntä äänestänyt henkilö karkotettiin Falelatain kylästä muutamaksi viikoksi.

Sualauvi II toimi ensin vuosina 1993–2001 ja sitten vuodesta 2004 lähtien valtionpäämiehen neuvostossa. Hänestä ennakoitiin valtionpäämiestä ensimmäisen kerran vuonna 2007 ja uudelleen vuonna 2012, mutta häntä ei kuitenkaan valittu.

### Valinta o le Ao o le Maloksi ja sen jälkeen

Samoan parlamentti valitsi Sualauvi II:n maan valtiopäämieheksi, o le Ao o le Malo, heinäkuun 2017 alussa. Hän astui virkaansa 21. heinäkuuta.

Sualauvi II valittiin heinäkuussa 2022 Etelä-Tyynenmeren yliopiston kansleriksi. Kauden pituus on yksi vuosi.

Sualauvi II valittiin uudelle viisivuotiskaudelle elokuussa 2022. Hänellä ei ollut vastaehdokkaita, joten valinta oli yksimielinen.

Sualauvi II edusti Samoaa syyskuussa 2022 kuningatar Elisabet II:n hautajaisissa.

Lähteet
-------

1. 1 2  Head of State | O le Ao o le Malo *Government of Samoa*.  2022. Viitattu 27.3.2023. (englanniksi)
2. ↑  F.A.S.T. celebrates Fiame's birthday *Samoa Observer*. Viitattu 27.3.2023.
3. 1 2 3  Tuimaleali’ifano Va’aletoa Sualauvi II, is Samoa’s new Head of State *Samoa Observer*.  5.7.2017. Viitattu 27.3.2023. (englanniksi)
4. ↑  Tuimalealiʻifano, Morgan: Aia Tatau and Afioga Tutasi: 'Aiga versus Tama a 'Aiga: Manipulation of Old and New Practices: An MP for Falelatai and Samatau in Samoa's 2001 Elections.  *The Journal of Pacific History*, 2001, 36. vsk, nro 3, s. 317–325.  (englanniksi)
5. ↑  Head of State to be installed Chancellor of University of the South Pacific *Talamua Online News*.  10.8.2022. Viitattu 27.3.2023. (englanniksi)
6. ↑  Samoan Parliament re-elects Head of State *RNZ*.  23.8.2022. Viitattu 28.3.2023. (englanniksi)
7. ↑  Factbox-World leaders at Queen Elizabeth's funeral *Euronews*.  18.9.2022. Viitattu 28.3.2023. (englanniksi)